Predkladacia správa

Legislatívny zámer zriadenia služby Mýtnej polície v štruktúrach Železničnej polície (ďalej len „legislatívny zámer“) je predkladaný mimo Plánu legislatívnych úloh vlády Slovenskej republiky na rok 2007 ako iniciatívny návrh. 

Príprava legislatívneho zámeru vychádza z Programového vyhlásenia vlády Slovenskej republiky z augusta 2006, kde sa v časti Doprava uvádza, že vláda zavedie spoplatnenie vybranej cestnej infraštruktúry formou elektronického výberu mýta. Uvedený záväzok vlády úzko súvisí aj s ďalším jej záväzkom uvedeným v Programovom vyhlásení vlády Slovenskej republiky, a to, že vláda bude venovať náležitú pozornosť zvýšeniu tempa a kvality systematickej údržby a obnovy ciest a mostov a príjme účinné preventívne opatrenia na ochranu cestnej siete pred jej neúmerným preťažovaním a poškodzovaním. 

Cieľom legislatívneho zámeru je návrh právneho ukotvenia práv a povinností policajtov zaradených na útvaroch novozriadenej služby Mýtnej polície v rámci Železničnej polície, a to v obvode vymedzených úsekov diaľnic, ciest pre motorové vozidla a ciest I. triedy (ďalej len „vymedzené úseky ciest“). Navrhnuté práva a povinnosti policajta služby Mýtnej polície musia prioritne smerovať k zabezpečeniu efektívnej a účelnej kontroly dodržiavania povinností vyplývajúcich z novozavedeného systému spoplatnenia užívania vymedzených úsekov ciest, ako aj efektívne zabezpečenie kontroly užitočnej hmotnosti vozidiel a povinnosti označenia motorových vozidiel pohybujúcich sa po vymedzených úsekoch ciest nálepkou.

Legislatívny zámer je v súlade s Ústavou Slovenskej republiky, zákonmi a ostatnými všeobecne záväznými právnymi predpismi.

Legislatívny zámer bude mať vplyv na štátny rozpočet. Náklady na zriadenie a činnosť Mýtnej polície sú uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Návrh legislatívneho zámeru prešiel medzirezortným pripomienkovým konaním, ktorého výsledky sú uvedené v samostatnej prílohe. 
Návrh legislatívneho zámeru dňa 18. septembra 2007 prerokovala Legislatívna rada vlády Slovenskej republiky. Uplatnené pripomienky boli do návrhu legislatívneho zámeru zapracované.
Návrh legislatívneho zámeru sa predkladá bez rozporov.